Gemeenskap treur steeds oor bus-eienaar se doodSamuel “Oom Sam” van Wyk (Foto verskaf) ŉ Bekende in die vervoerbedryf het steeds die gemeenskap in die Noord-Kaap in skok en rou. Samuel “Oom Sam” van Wyk (86) van die voormalige koperdorpie, Nababeep in Namakwaland, ŉ pionier in die plaaslike vervoerbedryf, het Donderdagaand in die Springbok-hospitaal gesterf. Hy is waarskynlik in sy slaap oorlede en het vermoedelik onbewustelik te veel kalmeerpille gedrink. Hy was bewusteloos en hospitaalpersoneel het tevergeefs probeer om hom by te bring. Een van sy seuns, Les van Wyk, het vertel dat sy pa die dag deurmekaar en onstabiel was. Volgens hom het sy pa ook soms net verdwyn asof hy vir iets wou wegkom of vlug. “Oom Sam”, soos hy bekend gestaan het, was die eerste bruin man wat ŉ vervoermaatskappy rondom 1975 in Namakwaland begin het. Dit was voor 1994 toe hy met groot en gevestigde maatskappye soos die Okiep Copper Company (OCC) en Jowell’s Transport moes meeding. Volgens Les het sy pa egter deurgedruk en aanvanklik met ŉ ou Bedford-vragmotor begin. “Ek het my pa van die begin af gehelp.” Plaaslike werkers is tussen Nababeep en Springbok vervoer. Een van die bekendste vervoer- en busmaatskappye in die Noord-Kaap, Van Wyk’s Luxury Coaches, het jare later eers tot stand gekom. Dit bedien die meeste provinsies in die land en Namibië. Tans beskik die maatskappy oor ŉ baie groot vloot busse, taxi’s en ander vervoertuie. Van Wyk’s-busdiens (Foto verskaf) Vier seuns en een dogter van die agt kinders uit sy eerste huwelik is of was in diens van die maatskappy. Dit verskaf ook werk aan talle plaaslike inwoners. Mense het Oom Sam as ŉ baanbreker, legende en harde werker beskou. Ander beskryf hom as ŉ nederige, streng en “omgee-mens” wat ŉ oop hand gehad het. Volgens Les was sy pa ŉ “plat-op-die-aarde” mens wat nooit gespog het oor sy rykdom nie. “My pa het ons geleer dat jy moes deurdruk met jou planne al is dit soms against all odds. Hy het swaarkry geken en geweet waar geld vandaan kom. Hy het in 2015 weer getrou ná die dood van sy eerste vrou. Hy laat sy vrou, vier seuns en drie dogters agter. Oom Sam se begrafnisdiens is Saterdagoggend in die VGK te Nababeep.